นายกฯย้ำภาษีบ้านต้องมีข้อยกเว้น
"นายกฯ"เผยกฎหมายภาษีที่ดิน-สิ่งปลูกสร้าง กำลังอยู่ระหว่างหารือเรื่องข้อยกเว้นให้กับผู้เสียภาษี
5 มี.ค. 2558

"นายกฯ"เผยกฎหมายภาษีที่ดิน-สิ่งปลูกสร้าง กำลังอยู่ระหว่างหารือเรื่องข้อยกเว้นให้กับผู้เสียภาษี
เมื่อวันที่ 5 มี.ค. พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ(คสช.) ให้สัมภาษณ์ถึง การออกกฎหมายภาษีที่ดินและสิ่งปลูกสร้าง ว่า ได้คุยกับปลัดกระทรวงการคลังแล้ว และผู้เกี่ยวข้องจะไปคุยกันต่อว่ามีมาตรการยกเว้นอะไรหรือไม่
"ผมไม่ได้หมายความว่าจะไปรีดเลือด นี่ไง ความตรงกันข้ามสองอย่างนี้ มันเป็นเส้นขีดอย่างหนึ่งว่ารัฐ ต้องการเดินหน้าพัฒนาประเทศ แต่งบประมาณภาครัฐนั้นตกลงไปเรื่อยๆ สินค้า การส่งออก ไม่เข้มแข็ง ภาคการเกษตร ภาคเศรษฐกิจ มันไม่เตรียมการไว้ล่วงหน้า วันนี้มันถึงเวลาแล้วที่จะต้องแสดงพิษภัยของมันแล้ว ซึ่งเรากำลังแก้ตรงนี้อยู่และต้องใช้เวลา ขณะเดียวกันภาษีอะไรต่างๆก็เป็นราบได้ของรัฐ บางคนบอกว่าภาษีน้ำมันอะไรก็ไม่ต้องเก็บ แล้วมันจะเอาเงินจากไหนมาทำอย่างที่ได้ว่าไป ใช่ไหม มีคนเดือดร้อนอีกเยอะแยะ ต้องฟังให้ทุกมิติและตนกำลังให้ไปหารือว่าจะมีข้อยกเว้นไหม บ้านหลังแรกหรือหลังไหนไปว่ากันมา บางคนได้รับมรดกกลับมาแล้วยังไม่ได้ขาย ไม่อยากขาย ไม่อยากปรับปรุงนั้นต้องเสียภาษีหรือเปล่า มันยกเว้นได้เยอะแยะไป ไม่ใช่คิดส่งเดชว่ารัฐเก็บภาษีอย่างเดียว"พล.อ.ประยุทธ์ กล่าว